Uusi runkoverkkoasetus on tuomassa myös maankäyttörajoituksia. Ne taas voivat vaikuttaa muun muassa Helsingin suurisuuntaisiin kaupunkibulevardisuunnitelmiin.

Tulevan runkoverkon väylillä palvelutasossa on merkittävämpiä puutteita noin 300 tiekilometrillä. Näillä osuuksilla uusi runkoverkko toisi tullessaan järeämpiä kehittämistoimia, jotta liikkuminen ja kuljettaminen olisi suunnitellun asetuksen mukaisesti turvallista ja toimivaa myös tulevaisuudessa. Kuvassa Turunväylän tulvaa Espoossa vajaa vuosi sitten.­

Liikenne- ja viestintäministeriö suunnittelee parhaillaan maanteiden ja rautateiden runkoverkon ja verkkoon liittyvän minimipalvelutason määräämistä asetuksella.

Palvelutasolla tarkoitetaan asetusluonnoksessa muun muassa väylän turvallisuutta, kustannustehokkuutta sekä matka-aikaa ja sen ennustettavuutta.

Maanteiden osalta runkoverkkoasetus merkitsisi tienhoidollisten toimien ohella myös muun muassa liittymätiheyteen liittyviä maankäyttörajoituksia. Ne taas saattaisivat toteutuessaan hankaloittaa esimerkiksi Helsingin kaupunkibulevardisuunnitelmia.

Runkoverkko toisi tullessaan myös muuta uutta. Esimerkkinä runkoverkolle tuotettaisiin tulevaisuudessa sää- ja kelitietojen osalta jatkuva, aika- ja paikkaresoluutioltaan tarkka tilannekuva.

Valtion omistamalla runkoverkolla olisi luonnoksen mukaan tarkoitus hyödyntää myös langatonta laajakaistaa käyttäviä uusia liikennepalveluita.

Lisäksi runkoverkkoasetuksella olisi toteutuessaan mm. ohjaavaa vaikutusta runkoverkkoon kuuluvien väylien nopeusrajoituspäätöksiin. Esimerkiksi tason 1 runkoverkolla rajoituksen pitäisi luonnoksen mukaan olla ”pääosin vähintään 120 km/h”.

Liikenne- ja viestintäministeriön luonnostelema runkoverkko perustuu olemassa oleviin valtion maanteihin ja rautateihin.

Verkon määrittelyn kriteereinä ministeriö on käyttänyt liikennemääriä, alueellista saavutettavuutta ja kokonaisuutta. Lisäksi määrittelyssä on otettu huomioon EU-rahoitukseen liittyvä TEN-T -ydinverkko.

Luonnoksen runkoverkkoasetuksesta on allekirjoittanut liikenne- ja viestintäministeri Anne Berner (kesk).